
“TELEGRAF”, Constanta, 
Vineri, 16 Noiembrie 2012 
Interviu cu istoricul Gheorghe Buzatu (I) 
Mareşalul Antonescu şi Al Doilea Război 
Mondial, teme inepuizabile 
Mirela STÎNGĂ (mirela.stinga@telegrafonline.ro)  
 
 
Reputatul istoric prof. univ. dr. Gheorghe Buzatu revine 
la Constanţa, la invitaţia Facultăţii de Istorie şi Ştiinţe 
Politice (FISP) a Universităţii „Ovidius”, astăzi, de la 
ora 15.00, pentru a lansa un volum de referinţă pentru 
istoria României din cel de-Al Doilea Război Mondial: 
„Mareşalul Antonescu. Forţa destinului. O biografie”. 
Evenimentul editorial are loc în Amfiteatrul 102 al 
Campusului I. Despre personalitatea autorului va vorbi 
decanul FISP, lect. univ. dr. Emanuel Plopeanu, iar 
volumul va fi prezentat de prof. univ. dr. Valentin 
Ciorbea. Cartea, publicată la Editura Tipo Moldova din 
Iaşi, însumează peste 800 de pagini şi este inclusă în 
colecţia Opera Omnia a istoricului Gheorghe Buzatu, 

dar şi în colecţia „Românii în istoria universală”, vol. 
350.  
Reporter (Rep.): Preocupările dvs. privind România în 
cel de-Al Doilea Război Mondial sunt materializate 
editorial în cărţi de referinţă pentru bibliografia de 
specialitate. În acest context, i-aţi dedicat Mareşalului 
Ion Antonescu o serie de studii, reunite în volume, iar 
recent, i-aţi elaborat o biografie. De ce o asemenea 
carte? 
Gheorghe Buzatu (G. B.) Pentru mine şi colegii mei de 
la Centrul de Istorie şi Civilizaţie Europeană din cadrul 
Filialei Iaşi a Academiei Române, anul 2012 a fost unul 
rodnic, înglobând 27 de volume din seria de 
documente din arhiva lui C. Z. Codreanu, mai multe 
tomuri despre Bicentenarul raptului Basarabiei (1812-
2012), am finalizat reeditarea integrală a 
monumentalei „Istorii a Românilor” (volumele I-XII) 
datorată inegalabilului Nicolae Iorga, dar vă rog să 
observaţi că pun mai presus de toate această lucrare 
despre Mareşalul Ion Antonescu. I-am consacrat până 
acum, singur sau în colaborare, cel puţin 25 de 
volume, fără îndoială prea puţin, în raport cu epoca şi 
personalitatea celui evocat. De altfel, şi „acest 
Antonescu” nu reprezintă decât... o biografie, şi 
anume, lucru precizat pe pagina de gardă, prima 
ediţie, situaţie în care, pe moment, sunt preocupat de 
ediţia secundă, care va fi - trebuie să fie! - superioară 
celei dintâi, sub toate raporturile.  
Rep.: Să înţeleg că veţi continua să lucraţi pe 
marginea acestui subiect. 

G. B.: Nu exagerez de fel dacă precizez în context că, 
pe măsură ce scriu, mă gândesc deja la… ediţia a III-
a, dat fiind că teme precum Mareşalul Antonescu şi Al 
Doilea Război Mondial nu pot fi epuizate, fie numai 
dacă avem în seamă dezbaterile actuale şi imensul 
material documentar pe care l-am adunat, rod al unor 
investigaţii de mai multe decenii în toate marile 
biblioteci şi arhive din ţară şi din lume - Rusia, SUA, 
Marea Britanie, Franţa şi Germania. Îl rog pe cititor să 
admită că, într-un asemenea cadru, nu sunt dispus să 
fac presupuse concesii ori să adopt anume „tipare”, ci 
să realizez un Antonescu care să fie cât mai aproape 
de adevăr, ceea ce depinde, în concepţia mea, de o 
serie de factori. Este obligaţia istoricului, la urma 
urmelor, să-şi închipuie că undeva/cândva/cumva, 
Antonescu însuşi şi-ar citi biografia… Este prea mult 
ori dimpotrivă, prea puţin?! (Va urma).  
 
Sambata, 17 Noiembrie 2012 
Interviu cu istoricul Gheorghe Buzatu (II) 
Mareşalul Antonescu şi Al Doilea Război 
Mondial, teme inepuizabile 
Mirela STÎNGĂ (mirela.stinga@telegrafonline.ro)  
 
Apreciatul istoric prof. univ. dr. Gheorghe Buzatu şi-a 
lansat, vineri, la Universitatea „Ovidius”, cel mai recent 
volum inclus în seria Opera Omnia, un titlu de referinţă 
pentru specialişti, dar şi pentru publicul larg „sedus” de 
muza Clio, „Mareşalul Antonescu. Forţa destinului. O 

biografie”. Într-un interviu acordat cotidianului 
„Telegraf”, din care publicăm, astăzi, cea de-a doua 
parte, prof. univ. dr. Gheorghe Buzatu a vorbit despre 
modul în care este percepută, în prezent, 
personalitatea celui căruia i-a dedicat „o biografie” în 
peste 800 de pagini, dar şi despre procesul de 
documentare pentru realizarea unui volum de o 
asemenea complexitate.  
Reporter (Rep.).: Care sunt dificultăţile cu care v-aţi 
confruntat în elaborarea volumului „Mareşalul 
Antonescu. Forţa destinului. O biografie”? 
Gheorghe Buzatu (G. B): În funcţie de materialele 
adunate şi de anchetele realizate, cu foşti miniştri, 
militari şi spioni, cu oameni de rând sau cu 
personalităţi, în Arhivele KGB-ului, CIA-ului, 
Intelligence Service-ului sau SSI-ului, dificultăţile ce 
pot apărea nu mai rămân, la atâtea decenii după 
asasinarea Mareşalului, orice s-ar pretinde. Mă refer la 
dificultăţile de interpretare sau de naţionalitate. Încă, 
culmea, rămân tot acelea de documentare, dat fiind că 
trebuie să admitem că aceasta, oricât ar fi de amplă, în 
chip concret nu se încheie, pentru specialist, niciodată! 
Rep.: Ce ar trebui să reţină posteritatea despre Ion 
Antonescu sau, citând un studiu al dvs., cum se 
prezintă Mareşalul la judecata istoriei? 
G. B.: Contrar celor mai sinistre opinii sau celor mai 
pesimiste preziceri, Mareşalul şi-a câştigat un rol de 
primă mărime în istoria naţională, ceea ce opinia 
publică de ieri ori de azi a surprins cu exactitate, 
numeroase sondaje trecându-l pe Antonescu, nu fără 
temei sau câtuşi de puţin exagerat, în rândul marilor 

români, de oricând şi de oriunde… Antonescu şi-a 
propus, a urmărit şi a reuşit să fie întotdeauna egal cu 
el însuşi… A ştiut - în fapt, i s-a prezis! - că avea să 
ajungă… Vodă în Ţara Românească, dar că va 
sfârşi… pe eşafod. La 1 iunie 1946, cu puţine minute 
înaintea execuţiei, chiar în preziua împlinirii vârstei de 
64 de ani, Mareşalul şi-a reafirmat convingerea că 
sfârşitul îi fusese pecetluit de bătălia pentru Basarabia 
şi Bucovina, pe care era dispus s-o reia, cu acelaşi 
deznodământ… În clipa supremă şi-a comandat 
plutonul de execuţie, fiind în măsură, în clipa supremă, 
de a mai rosti „Trăiască România!” Iar Poetul, fac 
trimitere la Adrian Păunescu, l-a surprins exact pe 
acest Antonescu, aşa cum a fost şi cum ne rămâne:  
„În faţa morţii neclintit, 
N-aveai ce o ruga, 
Ai lăcrimat şi i-ai zâmbit 
Ca şi la nunta ta”. 
